দেশ-বিদেশের ঘর সাজানোর ছোট ছোট জিনিস, পরিবারের ছবি... দিয়ে কাঠের র‌্যাক সাজিয়েছেন শুভ্রা ঠাকুর। বসার ঘরের পরদায়ও আছে নতুনত্ব। ‘‘আমার মামার বাড়ি গগনেন্দ্রনাথ ঠাকুরের পরিবার। ছোটবেলা থেকেই অন্য রকম কিছু করার চোখ-মন নিয়ে জন্মেছি। ইটের বাড়িতে কি আর কাপড়ের পরদা চলে? মাদুরের পরদার আইডিয়াটা তখন মাথায় এসেছিল,’’ বললেন শুভ্রা ঠাকুর। কলাভবনের ছাত্র-ছাত্রীদের দিয়ে করা কাচের জানালায় গাঢ় লাল-হলুদ-সবুজের আঁকিবুঁকি। অন্দরসজ্জার আলোতেও বাংলার মেঠো মেজাজ। বাঁশের টোকা (চাষিরা চাষ করার সময় যে টুপি পরে) উল্টো করে তার তলায় বাল্‌ব দিয়ে তৈরি হয়েছে আলো। ‘‘আমাদের বাইরের ঘর মানেই আড্ডা। তার কথা ভেবেই মেঝে থেকে এক ধাপ উঁচু করে বসার জায়গার বন্দোবস্ত করা হয়েছে। জোড়াসাঁকো ঠাকুরবাড়ি থেকে আনা লম্বা ডিভান, যার পায়ের দিকটা যেন কোনও জন্তুর পায়ের থাবা,’’ আরামকেদারায় বসে বলছিলেন সুপ্রিয় ঠাকুর। তার ঠিক উল্টো দিকে রাখা সত্যেন্দ্রনাথ ঠাকুরের পেতলের কমণ্ডলু। বসার ঘরের থেকে ডান দিকে চোখ গেলেই এক ধাপ উঁচুতে খাওয়ার জায়গা।